مودي: پاکستان به په يوه جګړه اصلاح نه شي
د هند وزيراعظم نريندرا مودي ويلي، داسې فکر کول به سخته غلطي وي چې ګنې پاکستان به زر اصلاح (سم) شي، د پاکستان په اصلاح کولو کې به وخت ولګي.
د هند خبري ادارې ای اېن ايي سره په مرکه کې په پاکستان کې د سرجيکل سټرايک يا بريدونو په اړوند خبرو کې نريندر مودي وويل، حکومت به يې په پاکستان فشار ته دوام ورکوي، خو داسې ممکنه نه ده چې پاکستان به زر سم شي. د سرجيکل بريدونو په اړوند مودي وويل هند د بېلابيلو لارو پاکستان د فشار لاندې ساتل غواړي چې پاکستان ترهګري ودروي. هغه وويل د پاکستان سره د خبرو اترو او د ښه ګاونډي په حېث د اړيکو جوړولو ملاتړ کوي خو د هغه په وېنا دا حقيقت دی چې ګاونډي هېواد د پولې غاړې نه د ترهګرو د رالېږلو لړۍ ودرولو ته تيار نه دی او نه خپله رويه بدلوي. مودي په مرکه کې د کال ۱۹۶۵او د پاکستان او هند د بېلېدو په وخت د جګړې يادګېرنه کړې خو ويلي يې دي چې پاکستان په يوه جګړه نه سميږي او که دا تمه ساتل کيږي نو دا به ډېره غټه غلطي وي. د هند د وزیراعظم په نوم ټويټر اکاؤنټ باندې هم د پاکستان په اړوند څرګندونې شوي دي. هند د کال ۲۰۱۶م د ستمبر په مياشت کې ادعا کړې وه چې د ۲۸م او ۲۹م نېټې په منځنۍ شپه کې يې د کشمير د وېشونکې پولې نه پورې غاړې پاکستان کې سرجيکل بريدونه کړي وواو په غټه کچه زاني زيان يې اړولی ؤ. د پاکستان پوځ هغه وخت د هند دغه ادعا رد کړې وه چې ګنې هند سرجيکل بريدونه کړي وو او ويلي يې ؤ که څوک د پاکستان په خاوره سرجيکل بریدونه کوي هم دغه ډول ځواب به ورته ورکوي. د پاکستان سره د اړیکو د پوښتنې په ځواب کې د هند وزیراعظم ويلي، هند کله هم د پاکستان سره د خبرو دروازه نه ده بنده کړې. هغه ويلي په پاکستان يې په ډاګه کړې چې د ټوپکو او توپو د ډزو سره خبرې نه شي کېدی. د هند د وزيراعظم تازه بيان ته د پاکستان لخوا په سمدستي ډول کوم غبرګون مخې ته نه دی راغلی خو پاکستان تل وايي د هند هر عمل ته به هم هغه ډول ځواب وايي. د پاکستان وزیراعظم عمران خان په حکومت کې د راتلو وروسته د هند په ګډون د ګاونډي هېوادونو سره د اړيکو ښه کولو ویلي ؤ. عمران خان ويلي ؤ که هند د اړيکو جوړولو په لړ کې يو قدم اخلي نو پاکستان به يې په ځواب کې دوه قدمه مخکې لاړ شي. يوه میاشت وړاندې بيا د هند د پوځ مشر جنرل بپن راوت ويلي هند د پاکستان سره تر هغه وخته يو ځای نه شي تلی څو پورې چې پاکستان اسلامي رياست وي، د يو ځای تلو دپاره به پاکستان ته سیکولر رياست جوړېدل وي. نريندر مودي په اسلام اباد کې د سارک په غونډه کې د بلنې ورکول کېدو پوښتنې ته په ځواب کې د ډېر څه ويلو په ځای وويل، دا پرېکړه به هغه وخت کوي.